FI Euroopan unionin virallinen lehti L 163/15

EUROOPAN PARLAMENTIN JA NEUVOSTON ASETUS (EU) N:o 546/2014,

annettu 15 päivänä toukokuuta 2014,

yhteisön sisävesiliikenteen aluskapasiteettia koskevista toimintalinjoista sisävesiliikenteen edistämiseksi annetun neuvoston asetuksen (EY) N:o 718/1999 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

ottavat huomioon alueiden komitean lausunnon (2),

noudattavat tavallista lainsäätämisjärjestystä (3),

sekä katsovat seuraavaa:

(1) Neuvoston asetuksessa (EY) N:o 718/1999 (4) määritetään unionin aluskannan kapasiteettia koskevat toimintalinjat aluksille, joita käytetään tavaroiden kuljetuksiin jäsenvaltioiden sisävesiväylillä.

(2) Nykyaikaistettaessa ja parannettaessa aluskantaa olisi suunniteltava mieluiten varhaisessa vaiheessa työmarkkina-alan toimenpiteitä sen alushenkilöstön, mukaan lukien työntekijät ja pienyrittäjät, auttamiseksi, joka haluaa siirtyä sisävesiliikennealalta muualle tai kouluttautua työhön toisella alalla, sekä toimenpiteitä, joilla kannustetaan perustamaan yritysryhmittymiä, lisäämään osaamista sisävesiliikennealalla ja edistämään alusten mukauttamista tekniikan kehitykseen, myös niiden saattamista ympäristöystävällisiksi. Asetuksen (EY) N:o 718/1999 mukaisesti jokaisessa sellaisessa jäsenvaltiossa, jonka sisävesiväylät ovat yhteydessä toisen jäsenvaltion sisävesiväyliin ja jonka aluskaluston tonnisto on yli 100 000 tonnia, perustettuja vararahastoja olisi käytettävä sisävesiliikenteen pienyrittäjiä koskeviin toimenpiteisiin. Muita unionin tasolla jo olemassa olevia alalle kohdennettuja varoja voitaisiin käyttää työmarkkinaosapuolten yhteisten toimien tukemiseksi.

(3) Tähän tarkoitukseen voitaisiin käyttää vararahastoja, jos sisävesiliikennettä edustavat järjestöt pyytävät tätä yksimielisesti.

(4) Näitä vararahastoja, jotka muodostuvat ainoastaan toimialalta saaduista rahoitusosuuksista, ei ole tähän mennessä koskaan käytetty.

(5) Asetuksen (EY) N:o 718/1999 8 artiklassa tarkoitetut unionin aluskannan nykyaikaistamiseen liittyvät toimenpiteet koskevat ainoastaan sosiaalisia näkökohtia ja työympäristön turvallisuutta. Ne eivät kata muunlaisia tukitoimenpiteitä, joilla pyritään edistämään innovointia ja ympäristöystävällisyyttä.

(6) Asetuksessa (EY) N:o 718/1999 tarkoitetut toimenpiteet, jotka koskevat ammatillista koulutusta tai uudelleenkoulutusta, ovat tarpeen toimialalta muualle siirtyvälle alushenkilöstölle, myös sisävesiliikenteen pienyrittäjille eikä pelkästään työntekijän asemassa oleville.

(7) Asetuksessa (EY) N:o 718/1999 säädetään toimenpiteistä, joilla kannustetaan sisävesiliikenteen pienyrittäjiä liittymään toimialajärjestöihin, mutta ei toimenpiteistä, joilla vahvistettaisiin sisävesiliikennettä edustavia unionin tason järjestöjä, huolimatta siitä, että vahvemmilla unionin laajuisilla järjestöillä voitaisiin auttaa vähentämään alan hajanaisuutta.

(8) Asetusta (EY) N:o 718/1999 olisi täydennettävä toimenpiteillä, joiden tarkoituksena on järjestää koulutusta tai uudelleenkoulutusta toimialalta muualle siirtyville muille alushenkilöstön jäsenille kuin työntekijän asemassa oleville, kannustaa sisävesiliikenteen pienyrittäjiä liittymään toimialajärjestöihin, vahvistaa ammatillisia järjestöjä sekä edistää aluksia koskevaa innovatiivisuutta ja niiden mukauttamista tekniikan kehitykseen ympäristön alalla.

(9) Komission ja jäsenvaltioiden olisi tehostettava sisävesiliikennealaa ja multimodaalisia satamainfrastruktuureja koskevaa tutkimusta ja innovointia käytettävissä olevien rahoitusvälineiden, soveltuvissa tapauksissa myös tutkimuksen ja innovoinnin puiteohjelman ”Horisontti 2020” (2014–2020), jäljempänä ’Horisontti 2020 -puiteohjelma’ (5), ja Verkkojen Eurooppa -välineen (6), avulla, jotta varmistetaan, että ala on mukana multimodaalisessa liikenteessä.

(10) Komission olisi tuettava innovointitoimenpiteitä ja sisävesialusten mukauttamista tekniikan kehitykseen ympäristön alalla edistämällä unionin tasolla käytettävissä olevista varoista rahoitettavien rahoitusvälineiden, kuten Verkkojen Eurooppa -välineen ja Horisontti 2020 -puiteohjelman, käyttöä ja esitettävä keinoja vararahastojen käytön tehostamiseksi näiden käytettävissä olevien varojen sekä Euroopan investointipankin rahoitusvälineiden avulla.

(11) Koska vararahastot on muodostettu toimialan maksamilla osuuksilla, niitä olisi voitava käyttää alusten mukauttamiseen tämän asetuksen voimaantulon jälkeen hyväksyttäviin teknisiin vaatimuksiin ja ympäristövaatimuksiin, myös niiden mukauttamiseksi moottoripäästöjä koskevien eurooppalaisten normien myöhempään kehitykseen, ja polttoainetehokkuuden, vaihtoehtoisten polttoaineiden käytön ja muiden ilmanlaadun parantamiseen tähtäävien toimenpiteiden edistämiseen sekä alusten, myös jokikäyttöön soveltuvien alusten, saattamiseen ympäristöystävällisiksi.

(12) Asetus (EY) N:o 718/1999 olisi sen vuoksi muutettava tämän mukaisesti,

OVAT HYVÄKSYNEET TÄMÄN ASETUKSEN:

1 artikla

Korvataan asetuksen (EY) N:o 718/1999 8 artikla seuraavasti:

”8 artikla Rajoittamatta 3 artiklan 5 kohdan soveltamista jäsenvaltiot voivat toteuttaa toimenpiteitä erityisesti — toimialan jättävien sisävesiliikenteen harjoittajien varhaiseläkkeen saamisen tai muuhun taloudelliseen toimintaan siirtymisen helpottamiseksi muun muassa tarjoamalla kattavaa tietoa; — toimialalta muualle siirtyvälle alushenkilöstölle, johon kuuluvat työntekijät ja pienyrittäjät, tarkoitetun ammatillisen koulutuksen tai uudelleenkoulutuksen järjestämiseksi ja mainittuja koulutusmuotoja koskevien asianmukaisten tietojen antamiseksi; — sisävesiliikennealan osaamisen ja logistiikan alan tietämyksen parantamiseksi, jotta toimiala kehittyy ja sen tulevaisuus on turvattu; — sisävesiliikenteen pienyrittäjien kannustamiseksi liittymään toimialajärjestöihin ja sisävesiliikennettä edustavien unionin tason järjestöjen vahvistamiseksi; — alusten tekniikan kehitykseen mukauttamisen edistämiseksi, jotta työolot ja myös terveydensuojelu paranevat ja turvallisuus lisääntyy; — aluksia koskevan innovatiivisuuden edistämiseksi sekä alusten mukauttamiseksi tekniikan kehitykseen ympäristön alalla, myös niiden saattamiseksi ympäristöystävällisiksi; — vararahastojen käytön tehostamiseen kannustamiseksi eri keinoin käytettävissä olevien rahoitusvälineiden, soveltuvissa tapauksissa myös Horisontti 2020 -puiteohjelman ja Verkkojen Eurooppa -välineen, sekä Euroopan investointipankin rahoitusvälineiden avulla.”

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä toukokuuta 2014. Euroopan parlamentin puolesta Puhemies M. SCHULZ Neuvoston puolesta Puheenjohtaja D. KOURKOULAS

(1) Lausunto annettu 21. tammikuuta 2014 (ei vielä julkaistu virallisessa lehdessä).

(2) Lausunto annettu 31. tammikuuta 2014 (ei vielä julkaistu virallisessa lehdessä).

(3) Euroopan parlamentin kanta, vahvistettu 15. huhtikuuta 2014 (ei vielä julkaistu virallisessa lehdessä, ja neuvoston päätös, tehty 8. toukokuuta 2014.

(4) Neuvoston asetus (EY) N:o 718/1999, annettu 29 päivänä maaliskuuta 1999, yhteisön sisävesiliikenteen aluskapasiteettia koskevista toimintalinjoista sisävesiliikenteen edistämiseksi (EYVL L 90, 2.4.1999, s. 1).

(5) Euroopan parlamentin ja neuvoston asetus (EU) N:o 1291/2013, annettu 11 päivänä joulukuuta 2013, tutkimuksen ja innovoinnin puiteohjelmasta ”Horisontti 2020” (2014–2020) ja päätöksen N:o 1982/2006/EY kumoamisesta (EUVL L 347, 20.12.2013, s. 104).

(6) Euroopan parlamentin ja neuvoston asetus (EU) N:o 1316/2013, annettu 11 päivänä joulukuuta 2013, Verkkojen Eurooppa -välineen perustamisesta sekä asetuksen (EU) N:o 913/2010 muuttamisesta ja asetusten (EY) N:o 680/2007 ja (EY) N:o 67/2010 kumoamisesta (EUVL L 348, 20.12.2013, s. 129).